Anexa

 la Ordinul nr. din

**Regulament general de metrologie legală RGML 05:2017**

**“Fondul naţional de documente normative în domeniul metrologiei legale”**

**I. OBIECT ŞI DOMENIU DE APLICARE**

Prezentul regulament general de metrologie legală stabileşte structura, funcţiile şi regulile de constituire şi funcţionare a Fondului naţional de documente normative în domeniul metrologiei.

**II. TERMINOLOGIE**

Pentru a interpreta corect prezentul regulament, se aplică termenii conform Legii metrologiei nr. 19 din 4 martie 2016 cu următoarea completare:

*Fondul naţional de documente normative în domeniul metrologiei legale –* ansamblu de documente normative în domeniul metrologiei pe suport de hârtie şi electronic, care conţin regulamente generale de metrologie legală (RGML), norme de metrologie legală (NML), proceduri de măsurări legale (PML), documentele normative internaţionale, inclusiv regionale, ce ţin de domeniul metrologiei legale, adoptate de către autoritatea centrală de metrologie, servicii care asigură aplicarea lor repetată.

**III. GENERALITĂŢI**

**1.** Fondul naţional de documente normative în domeniul metrologiei legale este instituit şi gestionat de Institutul Naţional de Metrologie (INM), aplicând metodele şi mijloacele moderne ale tehnicii de calcul şi ale altor tehnici.

**2.** Prin intermediul Fondului naţional de documente normative în domeniul metrologiei legale se asigură utilizarea multilaterală a documentelor existente în Fond, reieşind din interesele cetăţenilor, societăţii şi statului.

**3.** Fondul naţional de documente normative în domeniul metrologiei legale face posibilă asigurarea cu documente şi cu informaţii referitoare la documentele existente în fond a autorităţilor publice, agenţilor economici şi a persoanelor fizice din republică şi de peste hotare.

**4.** Sarcinile, funcţiile, structura, drepturile şi obligaţiile subdiviziunii, care se ocupă de constituirea, organizarea şi gestionarea Fondului naţional de documente normative în domeniul metrologiei, sînt determinate în regulamentul acestuia, aprobat în modul stabilit de către directorul general al Institutului Naţional de Metrologie.

**5.** Constituirea şi gestionarea Fondului naţional de documente normative în domeniul metrologiei se efectuează din următoarele surse de finanțare:

1) Mijloace financiare de la bugetul de stat și veniturile colectate ale Institutului Naţional de Metrologie, conform art. 22 al Legii metrologiei nr. 19 din 4 martie 2016, care se repartizează pentru:

a) elaborarea documentelor normative privind asigurarea uniformităţii şi exactităţii măsurărilor,

b) formarea, gestionarea şi actualizarea Fondului naţional de documente normative în domeniul metrologiei,

c) funcţionarea Serviciului Tehnologii Informaţionale, inclusiv a poştei electronice;

2) Donaţii, sponsorizări şi alte mijloace băneşti legale;

3) Resursele proiectelor finanţate din surse externe.

**6.** Institutul Naţional de Metrologie, în conformitate cu Legea metrologiei nr. 19 din 4 martie 2016, efectuează:

1) formarea şi gestionarea Fondului naţional de documente normative în domeniul metrologiei;

2) stabilirea modului de utilizare a mijloacelor financiare, specificate la pct. 5.

**IV. DESTINAŢIA FONDULUI NAŢIONAL DE DOCUMENTE NORMATIVE ÎN DOMENIUL METROLOGIEI**

**7.** Fondul naţional de documente normative în domeniul metrologiei serveşte ca bază pentru efectuarea următoarelor lucrări:

1) expertiza proiectelor de acte normative a documentelor normative din domeniul metrologiei legale, a modificărilor la ele, de asemenea, a documentelor normative ale altor ţări, care se aplică pe teritoriul Republicii Moldova;

2) expertiza metrologică a mijloacelor de măsurare aflate în exploatare şi supuse controlului metrologic legal se efectuează la solicitarea persoanelor fizice sau juridice;

3) gestionarea, monitorizarea şi actualizarea documentelor normative naţionale elaborate cu ulterioara publicare a textului integral al acestora pe pagina web a INM şi în publicaţia periodică de specialitate, revista “Metrologie”;

4) acumularea şi păstrarea resurselor informaţionale sub diferite aspecte de prezentare:

a) copii pe suport de hârtie,

b) copii electronice,

c) baze de date;

5) întocmirea descrierilor bibliografice privind documentele păstrate;

6) evidenţa documentelor păstrate şi evidenţa datelor privind documentele Fondului naţional de documente normative în domeniul metrologiei legale;

7) colaborarea cu organizaţiile internaţionale, regionale şi naţionale de metrologie în privinţa schimbului de informaţii şi procurării documentelor în domeniul metrologiei;

8) editarea, reeditarea şi multiplicarea documentelor normative;

9) actualizarea documentelor normative în domeniul metrologiei ale agenţilor economici din Republica Moldova, la solicitarea acestora;

10) difuzarea informaţiei referitoare la documentele normative din domeniul metrologiei legale.

**V. STRUCTURA FONDULUI NAŢIONAL DE DOCUMENTE NORMATIVE ÎN DOMENIUL METROLOGIEI LEGALE**

**8.** Fondul naţional de documente normative în domeniul metrologiei constă din:

1) regulamente generale de metrologie legală, care stabileşte principiile şi regulile generale specifice activităţilor de metrologie legală (RGML);

2) norme de metrologie legală, care stabilesc cerinţele tehnice, metrologice și/sau procedurile de verificare metrologică pentru anumite tipuri de mijloace de măsurare supuse controlului metrologic legal (NML);

3) proceduri de măsurare legală, care stabilesc operaţii descrise în mod concret, utilizate la testarea produselor supuse evaluării conformităţii și la măsurările în domeniile de interes public (PML);

4) documente normative internaţionale și regionale, aplicabile domeniului metrologiei legale, adoptate la nivel naţional.

**9.** Fondul naţional de documente normative în domeniul metrologiei adițional (suplimentar) poate fi completat cu următoarele

1) revista de specialitate ”Metrologie”;

2) revistele la care este abonat INM;

3) alte acte legislative şi normative.

**VI. TRANSPARENŢA INFORMAŢIEI FONDULUI NAŢIONAL DE DOCUMENTE NORMATIVE ÎN DOMENIUL METROLOGIEI**

**10.** Persoanele fizice şi juridice interesate au acces la orice informaţie din cadrul Fondului naţional de documente normative în domeniul metrologiei.

**11.** Institutul Naţional de Metrologie asigură publicarea informaţiei cu privire la documentele aflate în Fondul naţional de documente normative în domeniul metrologiei pe pagina web a acestuia şi în publicaţia periodică de specialitate, revista “Metrologie”. RGML, NML, și PML vor fi publicate integral pe pagina web a INM.

**12.** Copiile documentelor normative din Fondul naţional de documente normative în domeniul metrologiei, pot fi solicitate de către persoanele interesate de la INM în baza cererii.